Къэрал саугъэтыр зыхуагъэфащэхэр
Урысейм и махуэм, мэкъуауэгъуэм и 12-м, Кремлым щагъэлъэпIащ 2017 гъэм щIэныгъэм, технологиехэм, литературэм, гъуазджэм, гуманитар Iуэхухэм хэлъхьэныгъэфI хуэзыщIахэр. УФ-м и Президент Путин Владимир Къэрал саугъэтыр зыхуагъэфэща цIыху гуащIафIэхэм щIыхь дамыгъэхэмрэ дипломхэмрэ яритыжащ, ахъшэ саугъэту сом мелуан тхурытху щIыгъуу.
Путин Владимир Темыркъан Юрий егъэлъапIэ. Путин Владимир зэхуэсыр къыщызэIуихым зэхыхьэм хэтхэм махуэшхуэмкIэ ехъуэхъуащ икIи и гуапэу къыхигъэщащ ар ди къэралым къызэринэкIа тхыдэ инымрэ абы и къэкIуэнур дахэу щытыным зэрыхущIэкъумрэ я дамыгъэу зэрыувар.
— Къэралым и къарумрэ щIыхьымрэ нэхъри лъагэу яIэт иджырей ди цIыхухэм я лэжьыгъэфIхэмрэ ехъулIэныгъэхэмкIэ. Хабзэ хъуауэ, Урысейм и тхыдэм нэхъ мыхьэнэ зиIэ и къэхъугъэхэм ящыщу къалъытэ Къэрал саугъэтым и лауреатхэр щагъэпажэ зэхыхьэ гуапэр. Ди къэралым и цIыху цIэрыIуэхэр дгъэлъэпIэным хухэтха гуфIэгъуэ пшыхьым къыщыдолъытэ Хэкум и деж абыхэм щаIэ фIыщIэр, — жиIащ Президентым.
Путин Владимир Къэрал саугъэтыр зритыжахэу щэнхабзэм, щIэныгъэм, егъэджэныгъэм, узэщIыныгъэм хуэлажьэхэм фIыщIэ щахуищIым жиIащ я гъащIэмрэ къыхаха IэщIагъэм зэрыхуэпэжымкIэ ахэр зэрыщапхъэр, дяпэкIи ехъулIэныгъэщIэхэр зыIэрагъэхьэну зэригуапэр. Президентым къыхигъэщащ апхуэдэ цIыху гуащIафIэ, зэфIэкI зиIэ щэ, мин бжыгъэхэм ди къэралым и лъабжьэр, и къэкIуэнур нэхъри зэрагъэбыдэр.
Литературэ, гъуазджэ унэтIыныгъэхэмкIэ Урысейм и Къэрал саугъэтыр зыхуагъэфэщахэм ящыщщ дызэрыгушхуэ ди хэкуэгъу, СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэм и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и Академическэ симфоние оркестрым и художественнэ унафэщI къулыкъум илъэс 30 хъуауэ пэрыт, дирижёр цIэрыIуэ, къэрал куэдым хэIу- щIыIу щыхъуа оркестрхэм я тхьэмадэ Темыркъан Юрий, Санкт-Петербург балетымкIэ и академическэ театрым и унафэщI Эйфман Борис, Калининград щыIэ музейм и унафэщI Сивковэ Светланэ сымэ.
ЩIэныгъэмрэ технологиехэмкIэ Къэрал саугъэтыр иратащ ЩIэныгъэхэмкIэ Урысей академием и «Кристаллография и фотоника» щIэныгъэ-къэхутакIуэ центрым и лэжьакIуэхэу Алфимов Михаил, Громов Сергей, Чибисов Александр сымэ. Апхуэдэу а унэтIыныгъэм и лауреат хъуахэм ящыщщ УФ-м Узыншагъэр хъумэнымкIэ и министерствэм и эндокринолог нэхъыщхьэ, академик Дедов Иван, биологие щIэныгъэхэм я доктор Рогаев Евгений сымэ.
Пушкин Александр и цIэр зезыхьэ, СурэтыщI гъуазджэхэмкIэ къэрал музейм и президент Антоновэ Иринэ Гуманитар IуэхухэмкIэ къэрал саугъэтыр иратащ, а унэтIыныгъэм ехъулIэныгъэ инхэр зэрыщызыIэригъэхьам папщIэ.
— Дамыгъэ лъапIэ куэд къысхуагъэфэщащ, ауэ нобэ хуэдэу сыщыпIейтея къэхъуауэ сщIэжыркъым, сыту жыпIэмэ иджырейр Пушкиным ехьэлIащ. Тхьэм фигъэпсэу! — жиIащ Темыркъан Юрий.
ТЕКIУЖЬ Заретэ.
